Man gesoek ná 'huurmoord' op onderwyser | Maroela Media
Frackson Ndou. Foto: Verskaf
Die Limpopo-polisie is op soek na 'n man wat hulle kan bystaan in hul ondersoek na die beweerde huurmoord op 'n hoërskoolonderwyser in dié provinsie.
Lt.kol. Moatshe Ngoepe, woordvoerder van die polisie, het Maandag gesê Frackson Ndou (34), 'n Zimbabwiër, word versoek om hom so gou moontlik by die Tubatse-polisiestasie aan te meld.
Die ondersoek hou verband met die moord op Daniel Ramaipadi (53). Hy is op 22 Julie vanjaar by sy huis in die Ga-Motodi-nedersetting buite Burgersfort vermoor.
Volgens Ngoepe het 'n onbekende aantal verdagtes Ramaipadi, 'n voormalige departementshoof, by sy huis doodgeskiet, sy motor gesteel en toe van die toneel gevlug. Die polisie het die voertuig enkele dae later 'n ent weg van die nedersetting opgespoor.
'n Spesiale taakspan is daarna aangestel om die ondersoek te behartig waarna Vuyela Glenrose Ramaipadi (37), die oorledene se vrou, haar kêrel en die beweerde huurmoordenaar in hegtenis geneem is.
"Die provinsiale taakspan, die ondersoekbeamptes en die misdaadintelligensie-eenheid het daarin geslaag om dié baie gekompliseerde moordsaak op te los. Die ondersoekspanne is oortuig die voorval hou verband met 'n huishoudelike geskil," het Ngoepe vroeër gesê.
Ngoepe het gesê die polisie ondersoek die moontlikheid dat Ramaipadi se vrou en haar kêrel saamgesweer het om hom te laat vermoor.
Vuyela het verlede Woensdag op aanklag van moord in die Praktiseer-landdroshof in Limpopo verskyn. Sy is borgtog geweier en kan weer op 13 Desember 'n formele borgtogaansoek voor die hof bring.
Die ander twee verdagtes, Johannes Sewisha Mphego (39) en Mayifo Richwell Moeng (34), het Donderdag in die Praktiseer-landdroshof verskyn. Hul saak is tot Woensdag uitgestel wanneer hulle na verwagting om borgtog sal aansoek doen.
Enigiemand wat weet waar Ndou hom mag bevind of hom iewers teëkom, word versoek om kapt. Richard Boshomane by 079 894 5501 of Stop Misdaad by 08600 10111 te bel.
'n Taakspan word aangestel om die moord te ondersoek. Met plaasmoorde word daar skaars'n vinger geroer.